Document ID: 32007R1470

ΚΑΝΟΝΙΣΜΌΣ (ΕΚ) αριθ. 1470/2007 ΤΗΣ ΕΠΙΤΡΟΠΉΣ
της 13ης Δεκεμβρίου 2007
για την τροποποίηση του κανονισμού (ΕΟΚ) αριθ. 1859/82 περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως το άρθρο 4 παράγραφος 4,
Εκτιμώντας τα ακόλουθα:
(1)
Το παράρτημα I του κανονισμού (ΕΟΚ) αριθ. 1859/82 της Επιτροπής (2) καθορίζει τον αριθμό των λογιστικών εκμεταλλεύσεων ανά περιφέρεια.
(2)
Λαμβανομένων υπόψη των αλλαγών στις ιταλικές γεωργικές διαρθρώσεις και της χρησιμοποίησης βελτιωμένων στατιστικών μεθόδων για τον καθορισμό του αριθμού των εκμεταλλεύσεων που πρόκειται να επιλεγούν ανά περιφέρεια, ανά τεχνικοοικονομικό προσανατολισμό και τάξη οικονομικού μεγέθους, πρέπει να τροποποιηθεί ο αριθμός των λογιστικών εκμεταλλεύσεων ανά περιφέρεια όσον αφορά την Ιταλία, ώστε το δείγμα να αντιπροσωπεύει καλύτερα όλους τους τύπους εκμεταλλεύσεων που εμπίπτουν στο πεδίο παρατηρήσεων.
(3)
Λαμβανομένων υπόψη των αλλαγών στις πολωνικές γεωργικές διαρθρώσεις και της αύξησης του αριθμού των τεχνικοοικονομικών προσανατολισμών που χρησιμοποιήθηκαν για τη διαστρωμάτωση του πεδίου παρατηρήσεων, πρέπει να τροποποιηθεί ο αριθμός των λογιστικών εκμεταλλεύσεων ανά περιφέρεια όσον αφορά την Πολωνία, ώστε το δείγμα να αντιπροσωπεύει καλύτερα όλους τους τύπους εκμεταλλεύσεων που εμπίπτουν στο πεδίο παρατηρήσεων.
(4)
Λόγω της συγχώνευσης των περιφερειών «Entre Douro e Minho e Beira Litoral» και «Trás-os-montes e Beira Interior» σε μία περιφέρεια με την επωνυμία «Norte e Centro» με τον κανονισμό (ΕΚ) αριθ. 1469/2007 της Επιτροπής, της 13ης Δεκεμβρίου 2007, για την τροποποίηση του παραρτήματος του κανονισμού αριθ. 79/65/ΕΟΚ του Συμβουλίου όσον αφορά τον κατάλογο των περιφερειών (3), πρέπει να τροποποιηθεί ο αριθμός των λογιστικών εκμεταλλεύσεων ανά περιφέρεια όσον αφορά την Πορτογαλία.
(5)
Πρέπει συνεπώς να τροποποιηθεί αναλόγως ο κανονισμός (ΕΟΚ) αριθ. 1859/82.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής για το δίκτυο γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΟΚ) αριθ. 1859/82 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την αρχή της λογιστικής χρήσης 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2007.

Labels: 18
19
6